作者:李群玉
標題:將遊羅浮登廣陵楞伽臺別羽客
內容:清遠登高臺，晃朗縱覽曆。濯泉喚仙風，於此蕩靈魄。冷光邀遠目，百里見海色。送雲歸蓬壺，望鶴滅秋碧。波瀾收日氣，天自回澄寂。百越落掌中，十洲點空白。身居飛鳥上，口詠玄元籍。飄如出塵籠，想望吹簫客。冥冥人間世，歌笑不足惜。朅來羅浮巔，披雲煉瓊液。謝公雲岑興，可以躡高跡。吾將抱瑤琴，絕境縱所適。